⁣Γεωργιάδης: Η δωρεά της οικογένειας Δακτυλίδη αποτελεί υπόδειγμα κοινωνικής συνεισφοράς - Με ευαισθησία και υπευθυνότητα, στηρίζουν το ΕΣΥ

Tue, 03 Jun 2025 22:30:46 +0000

Ο Υπουργός Υγείας Άδωνις Γεωργιάδης επισκέφθηκε σήμερα, Τρίτη 3 Μαΐου, τη Μύκονο, με αφορμή την παράδοση 16 νεόδμητων πλήρως εξοπλισμένων διαμερισμάτων στην 2η Υ.Πε. Πειραιώς & Αιγαίου, για τη στέγαση των ιατρών και του λοιπού ιατρικού και νοσηλευτικού προσωπικού του Κέντρου Υγείας του νησιού, δωρεά της οικογένειας Δακτυλίδη. Τον Υπουργό Υγείας συνόδευαν ο Διοικητής της 2ης Υ.Πε. Χρήστος Ροϊλός και οι βουλευτές Κυκλάδων Κατερίνα Μονογυιού και Φίλιππος Φόρτωμας. Παρόντες στην εκδήλωση ήταν ο Δήμαρχος Μυκόνου Χρήστος Βερώνης, ο Αντιπεριφερειάρχης Κυκλάδων Μάρκος Καφούρος και μέλη της οικογένειας Δακτυλίδη.

Η συγκεκριμένη δωρεά έρχεται να καλύψει το σοβαρό ζήτημα στέγασης των γιατρών και νοσηλευτών του Κ.Υ. Μυκόνου καθώς και των γιατρών που μετακινούνται στο νησί, τους καλοκαιρινούς μήνες, για να στηρίξουν τις αυξημένες ανάγκες λόγω τουρισμού.

Ο Υπουργός Υγείας Άδωνις Γεωργιάδης δήλωσε:
«Σε έναν τόπο με υψηλή τουριστική ζήτηση όπως η Μύκονος, η εξασφάλιση αξιοπρεπούς διαβίωσης για τους ανθρώπους που υπηρετούν την υγεία είναι βασική προϋπόθεση για την εύρυθμη λειτουργία των δομών και την κάλυψη των αυξημένων εποχικών αναγκών των κατοίκων αλλά και των επισκεπτών. Η συγκεκριμένη δωρεά έρχεται να καλύψει ένα ουσιαστικό και πρακτικό κενό και αποδεικνύει στην πράξη πως η σύμπραξη δημόσιου και ιδιωτικού τομέα μπορεί να προσφέρει άμεσες και βιώσιμες λύσεις. Εκφράζω τις θερμές μου ευχαριστίες στην οικογένεια Δακτυλίδη που, με ευαισθησία και υπευθυνότητα, στηρίζουν το ΕΣΥ, συμβάλλοντας στην ενίσχυση της λειτουργικότητάς του. Η συγκεκριμένη δωρεά αποτελεί υπόδειγμα κοινωνικής συνεισφοράς και θα συμβάλει ουσιαστικά στην αντιμετώπιση του οξυμένου στεγαστικού φαινομένου της εποχής μας, διευκολύνοντας την απρόσκοπτη λειτουργία των δομών υγείας στο νησί. Η στήριξη των ανθρώπων του συστήματος υγείας δεν μπορεί να περιορίζεται σε λόγια· χρειάζεται πράξεις όπως αυτή, που ενισχύουν το αίσθημα ασφάλειας και σταθερότητας για εκείνους που δίνουν καθημερινά τον καλύτερό τους εαυτό για την υγεία όλων μας. Σήμερα κάνουμε ένα σημαντικό βήμα προς αυτή την κατεύθυνση».